德裕見過次舊所題隠軒韻謝之
作者：周孚
朝代：宋

paragraphs: 一龍一蛇玩世人，三沐三薰保家子。
平時面交渠所憎，此日足音吾爲喜。
高標朔雪凜松檜，妙句春波泛蘋芷。
共驚騏驥甘伏櫪，誰言嬙施羞倚市。
袖中漫刺不復惜，自笑衰翁安致此。
窮途相從蕙增歎，老語未盡罍先恥。
要令清明遍奴隸，勿使光芒雜泥滓。
一杯屬子須勉旃，愛莫助之吾老矣。